Au nom dou Père et dou Fil et dou Saint Esperit.
Noz, Thiebaus, cuens de Bar, faisons savoir a tous ceaulx qui verront et orront ces presentes lettres que, comme li abbés et li convens de Moiremond nos aient acompaigniei a Grant Rui et a Alleveicort, granges de Moiremond, pour faire nueve ville par telz convenances et conventions devant mises, que toutes les emendes et toutes les exactions et toutes les prises de ce meismes leu et li prise de bestes et des homes qui laborent au fosseur equalment seront devisei par mei desquels li abbés et li convens de Moiremont aueront la moitiei et nos l'autre.
A savoir est que li abbés et li convens de Moiremont as homes de la dite ville ont etraici les finages des dites granges de Alleveicort et de Grant Rui en preiz, en terres et en boix et dou boix de Bruot ausi com il se depart par la voie qui vat de Alleveicort as Gouttes. Retenu a lor pour la grange des Gouttes lo boix desous la voie per devers la Muese ausi com li terme sunt mis. Et retenu les preis ausi com il se partent delai la Muese des la morte yawe qui assemble desouz le molin dessus Alleveicort jusques a Grant Rui, et les preis qui sunt entre la vive yawe et la morte et celui prei que on dit de Doame, ausi comme li champ et li biez le devisent. Et tous les preis qui sunt desai la Muese, c'est a savoir per devers la ville ainsi bien dessus com dessous vuellent qu'il soient atornei et otroiei pour les homes de la dite ville. Et retenu a lor la vigne ausi com la closure se goiste et lor maisons et lor cortil ausi com il l'ont monstrei et devisei per certains leus.
Et vuelent que tous li remenens ausi com il est monstrei soit assigneis et otroiez as homes de la dite ville. Les terres cultivées et nemie cultivées et tous les boix ou les preiz ou les vignes que li abbés et li convens dessusdit ont retenu a lor ausi com les bonnes mises de nouvel et li terme le devisent et le demonstrent, ne userunt en nulle menière et ne cultiveront li home de la dite ville contre la volentei des dessusdiz l'abbei et le convent de Moiremont, ne ne trespasseront les bonnes ne les termes qui lor seront establi. Et toutes les fois qu'il les trespasseront pour useir ou pour faire damage et il en seront prouvei, il renderont le chateil as dessusdiz l'abbei et le convent et paieront as signors deix solz de emende, des quelz nos auerons la moitiei et li dit abbés et li convens l'autre et au maiour de la ville seix deniers. Et en tous les leus ou li home de la dite ville useront, cil de Moiremont et lor bestes useront et aueront lor usage de tout en tout fuer ce que en boix qui seront devisei a la ville, ne penront neant fors tant solement pour usuaire dou four ou des fours, dou moulin ou des moulins, dou batant ou des batans de la ville ou du finage, ou pour faire feu pour les persones de Moiremont qui garderont les choses de la dite abbaie en la ditte ville.
Et tuit li prei que li dessusdit abbés et convens tiennent au jour de hui ausi com il est dessus devisei demorront paisiblement a l'abbei et au convent dessusdiz. Et toutevoie li abbés per li conseil de son convent, se il vuellent, porrat doneir et otroier de ces meismes preiz as homes de la dite ville. Et est a savoir que des preis que li abbés et li convens ont otroiei pour la dite ville seront rendu chascun an le jour de la Saint Remei seix denier de chascun arpant, des quelz nos auerons la moitiei et li abbés et li convens l'autre pour cense.
Et des terrages que on appelle vulgalment tierces en quelque leu que li home de la dite ville cultiveront les terres des diz abbei et convent, il aueront la moitiei et nos l'autre, les quelz tierces li homs amonront a la ville avec les deismes, li queil deisme seront a l'abbei et au convent de Moiremont entierement et lai les paieront.
Et ne deschargeront pas les charretes jusques nostre sergent et li sergent l'abbei et li convent dessudiz seront present. Et qui contre ceste chose serat, il paierat dous solz a nos et a l'abbei et au convent dessusdiz pour l'emende et au maiour seix deniers et renderont avec ce le chateil. De douze gerbes en tous leus paieront dous, une pour tierce et une pour deisme.
Et en four ou en fours, en molin ou en molins, en batant ou as batans qui sunt ou seront fait en celle ville ou en finage et en tous les proaiges des diz moulins, fours ou batans aueront li dit abbés et convens la moitiei et nos l'autre. Et en ces meismes moulins, fours ou batans, et nemie a autre, li hom de la dite ville seront tenu bennalment cuire, moulre, seschier et fouleir. Et se per eventure li moulin qui sunt fait ne souffisent a la ville, li dit abbés et convens sunt tenu a baillier les sieges dou moulin ou des moulins en cest meismes finage a lus de la ville a nostre requeste. Et en le edification dou four ou des fours, dou moulin ou des moulins ou des batans, devons nos mettre la moitiei et li dit abbés et convens l'autre.
Les yawes contenues dedens les termes donnelz a la ville, a nos et a l'abbei et au convent dessusdiz demorront bennaulz, ne ne porront peschier en icelles yawes sens lor, ne li abbés et li convens sens nos.
De vint et quatre pains auerat li fourniers un, saulf le seschage, et de vint mesures de bleif auerat li muniers une. Et se il avient chose que li fours ou li four, li molins ou li moulin ou li batant per aucune eventure soient destruit ou per aucune meniere soient empiriei, nos i meterons pour le refaire la moitiei et li dit abbés et convens l'autre, ce fuer que se per occoison de nostre guerre seront despetiei, nos serons tenu dou tout en tout refaire et renouvelleir se donc n'estoit que li guerre fust mené per occoison de la ville ou d'aucun home de celle meismes ville.
Et est a savoir que dou marchiei ou de la foire de touz les drois qui appartiennent as signors, nos aueront la moitiei et li dit abbés et convens l'autre. Se aucuns auerat estei excuseiz de deisme ou de terrage mal paiei, de ban, de four, de molin ou de batant brisiei, se il en serat prouveiz per convenables tesmoignages, il renderat a nos et a l'abbei et au convent dessusdiz ensemble cinc solz de emende et au maiour trois deniers, et renderat li chateil de tout en tout.
Et fuer tout ce toutes les decimations ausi bien de la ville comme des terres et toutes les choses espirituelz, li abbés et li convens de Moiremont tenront entierement sens participation de nos ou d'autrui. Et lor aiderons a garentir et a saulveir de tout nostre pooir lealement et en bone foi li establissemens ou les desestablissemens dou maiour et de tous les sergens de la ville i ert en tout tempz en nostre volentei et en la volentei l'abbei de Moiremont en teil meniere que quant li maires y ert establis il jurerat devant legeise qu'il garderat lealtei en toute meniere a nos et a l'abbei et au convent de Moiremont et nos drois et les drois as diz l'abbei et le convent de Moiremont garderat lealment.
Et pour ce que li abbés et li convens de Moiremont nos ont accompaigniei a toutes les choses que nos avons en celle meismes ville de lor espoinnegrei et sens aucune pecune fors que la garde que nos i avions et avons encor, nous prometons et nos et nos successors a ce obligons que icez choses ne porrons vendre ne doneir a autrui en fiei ne alieneir ne aulmoneir for que a l'egleise de Moiremont ne atraire autre religion mais volons qu'il les tiengne quiquionques serat cuens de Bar.
Et toutes ces choses, nos et nostre successor sommes tenu deffendre et garentir contre toute gens lealment et en bone foi.
Les constitutions de la ville sunt telz : 
Li borgois qui auerat en celle meismes ville, maison ou cortil dedens les termes de celle meismes ville, douze deniers et un bichet de froment ou dous d'avoinne a la mesure de La Marche paierat a nos et as diz l'abbei et convent de Moiremont chascun an, lendemain de la nativitei Nostre Seignor, et qui ne l'aueroit paiei on jour apres, il paieroit a nos et as signors de Moiremont dous solz de emende et au maiour trois deniers et renderoit le chateil de tout en tout. Apres, nos establissons que de chascune beste trahant, a nos et a l'abbei et au convent de Moiremont soient paiei douze dernier chascun an, le jour de feste saint Remei. Li homs qui n'auerat beste trahant paierat douze deniers tant solement, et qui n'auerat paiei le jour de la saint Remei ces douze deniers, il paierat a nous et a l'abbei et au convent de Moiremont dous solz de emende et au maiour trois deniers et renderat le chastel.
Apres, nos establissons que se aucuns borgois aueroit tenu meis ou emplastre et dedens an et jour ni aueroit maison edifiei, li mairs la domgne cui qu'il vorrat se donc ne demorrat par la volentei des seignors pour l'emendement de la ville.
Encor, establissons que borgois ne face marrien en boix assignei ou otroiei a la ville fors que pour le edification de la ville, ne ne puisse aucuns doneir ou vendre fors de la ville boix ou marrien, et qui de ce serat prouveiz, il paierat deix solz de emende as signors et seix deniers au maiour.
Li maires qui i ert en la ville a nos et a l'abbei et au convent de Moiremont responderat des emendes et des exactions et des autres droitures de la ville. Et qui per necessitei venderoit son heritage, cil qui escheteroit et cil qui venderoit donront a nos et a l'abbei et au convent de Moiremont un denier de chasques douze deniers.
Qui nouvellement venrat pour demoreir en la ville, il donrat a nos et a l'abbei et au convent de Moiremont seix deniers d'entrée et au maiour un denier et ensi penrat terre et maisure ausi com il li i ert devisei dou maiour.
Encor, establissons quiquionques desmentirat autrui i ai soit ce que clamors n'en soit faite et li maires l'auerat sceu, se il en est prouveis per le tesmoignage de dous homes, il paierat douze deniers as signors et au maiour dous deniers.
Qui auerat dit a autrui bougre, vaudois ou herethe ou autre crime qui autretant vaille, il paierat cinc solz as signors et au maiour seix deniers.
Qui meterat main a autrui sens armes, il paierat deix solz as signors et au maiour seix deniers et au batu renderat ses damages.
Qui assaillirat autrui a armes esmolues sens colp, il paierat cinquante solz as signors et au maiour douze deniers et a celui cui il auerat assailli cinc solz, et se il li auerat fait plaie, sexante solz paierat as signors et dous solz au maiour et au navrei ses despens pour la plaie garir, et se il li aueroit copei membre ou il l'aueroit mort, se il en est prouvei lealment, sa persone serat en nostre volentei sens les diz l'abbei et le convent de Moiremont; et as mobles qui en seront levei, li dit abbés et convens aueront la moitiei et nos l'autre. En l'eritage qui pour ce escharrat, li dit abbés et convens aueront la moitiei et nos l'autre, en cel meniere que nos et l'abbés et li convens dessusdit deverons mettre fors de nos mains le dit heritage dedens l'an a home demorant en la ville.
Qui auerat autrui assailli en sa maison a force, se il en est prouvei lealment, sexante solz paierat as seignors de emende et douze deniers au maiour, et se il aueroit feru autrui en lui deffendant, se fait li aueroit sant, quinze solz paierat as signors et douze deniers au maiour et se il li aueroit trenchiei membre, sexante solz paierat as signors et douze deniers au maiour. Qui auerat tenu an et jour sens contredit heritage de home demorant en la ville, tiengne le des en qui en avant sens empeschement.
Et qui serat venuz dedens le dit an demoreir en la ville, ne ne reclamerat heritage on ne l'en responderat des en qui en avant. Qui auerat en gage heritage d'autrui et l'auerat gardei an et jour, il le porrat vendre des en qui en avant a home de la ville et ce qu'il en auerat oultre chateil, renderat a celui cui fut li heritages, en tel maniere que li hoir le porront racheteir dedens quarante jours. Nulz borgois de la ville ne se clamerat a autre justice de borgois estrange tant com il verrat faire droit per la justice de la ville et se suz ce li auerat fait damage, il paierat deix solz as signors et a lui restorerat son damage.
Et est a savoir que de tout en tout nulz de nostre pooir, les borgois de la dite ville ne trairat en cause fors de la ville des choses appertenens a la dite ville tant com il verrat faire droit per la justice de la ville, et en quelque leu que li home de la dite ville paieront emende ou exaction pour fourfait fait dedens les termes de la ville, li abbés et li convens de Moiremont aueront la moitiei et nos l'autre. Ne ne loit a aucun penre les homes de la dite ville ou lor gages dedens les bonnes ou les termes de la dite ville, se il puet avoir droit per la justice de la ville.
Qui auerat encusei autrui de bouteir feu ou de larrencin ou de murtre ou de rouberie en quelque meniere que ce soit fait ou d'aucun autre lait fait, se li excuseiz ne se puet deffendre selonc droit, tuit sui bien meuble et non meuble seront en nostre pooir et des diz abbei et convent de Moiremont et li persone de celui i ert en nostre volentei et non en la volontei de l'abbei et dou convent de Moiremont. Et uns chascuns borgois de la dite ville porrat prouveir per son sairement ce qu'il auerat vendu jusques a trois solz contre celui qui recognoiscerat a lui devoir aucune chose pour celle vendition.
Se aucuns borgois auerat fait a aucun estrange injure, se il en est prouveiz, il emenderat celle chose per la consideration dou maiour selonc les custumes de la chastellerie dea la Mouthe.
Se aucuns auerat estei trouveiz faisant damage a autrui per le tesmoignage dou sergent jurei ou de dous autres et serat prouveiz, il emenderat celle chose per la consideration dou maiour et restorerat le damage.
Qui auerat mis main au maiour sens colp d'armes, il paierat cinquante solz as signors et deix solz au batu et se il l'auerat navrei, sui moble et ses heritages seront entre nos et l'abbei et le convent de Moiremont et li persone de celui i ert en nostre volentei.
Et se li maires auerat fait aucune chose contre aucun home de la ville, il s'emenderat per la consideration de nos et des diz l'abbei et le convent de Moiremont.
Li femme qui auerat dit a femme ou a home vilennie et per le tesmoignage de dous serat prouvée, douze deniers paierat as signors et au maiour dous. Semblablement serat fait se li homs auerat dit a la femme honte et vilennie. Qui ne porrat paier ce qu'est taxei des fourfais dessusdiz, on li toulrat ce qu'il aueroit et i ert bennis de la ville an et jour. Et se il apres an et jour vuet revenir, il emenderat le fourfait a la volentei dou maiour.
Se on trueve bestes en preis, en bleiz ou en vignes, on renderat le dammage a cui il serat fais et li pargiée serat taxée et serat levée selonc l'us de la chastellerie de La Mothe.
Nulz de la dite ville ne puet gagier autrui en la dite ville ne en ban se il nel monstre premiers au maiour. Et se il auerat gagiei sens son consentement, il paierat cinc solz as seignors et seix deniers au maiour.
Li tavernier pueent penre gages des bevors en lor taverne tant solement et nemie fuer se per le maiour non. Et est a savoir que li vendant et li achetant de la dite ville escheteront et venderont en la dite ville bleif et vin a la mesure de Bormont. Qui i ert prouveiz de faulce mesure per le tesmoignage le maiour, sexante solz et un denier paierat as seignors et douze deniers au maiour.
Et est a savoir que cil qui excuserat autrui de aucun forfait, se il nel puet prouveir par leaulz tesmoignages ausi com il est dessusdit, il i ert en teil dampnation et on tel damage com seroit cil qu'il en avoit excusei, se il en estoit prouveiz. Li home de la ville ne iront pas en chevauchiée fors que pour le pais deffendre ou pour les proies recouvreir des chastelleries dessusdites. Et en ost ou nos serons personalement, ou autres en leu de nos, iront li home de la dite ville et n'i demorront forques per eyt jours, ausi en alant com en venant, et en l'ost demorant et des en quia en avant per nos ne per les nostres ne porront estre constraint a retorneir en icel ost.
Et est a savoir que se aucuns fais per eventure serat de nouvel evenuz en la ville ou en finage qui ne soit dessus nommeiz ou declairiez, il i ert emendeiz selonc l'us et la consideration de nostre court.
Et est a savoir que nos Thiebaus, cuens de Bar, et nos freires Hugues, abbés de Moiremont, et li convens de cel meismes leu, toutes les choses dessus dites establissons, ordonnons et prometons a gardeir et a deffendre et a teneir plainnement en bone foi sens aleir encontre, et a ce obligons nos et nos successors.
Et est a savoir que pour ce que ceste chose soit ferme et estable, nos Thiebaus, cuens de Bar, et nos freires Hugues, abbés de Moiremont, pour nos et pour nostre convent dessusdit, avons mis nos scelz en ces presentes lettres en tesmoignage de permenable veritei.
Et fut fait en l'an de l'incarnation nostre Signor Jhesu Crist quant li milliares corroit par mil dous cens quatre vins et cinc ans, on mois d'aoust.
